b"\n_START_ARTICLE_\nPere Riba i Cabana\n_START_SECTION_\nTraject\xc3\xb2ria internacional\n_START_PARAGRAPH_\nDebut\xc3\xa0 al Campionat del M\xc3\xb3n de motociclisme de velocitat la temporada de 1993 en categoria de 250cc, pilotant una Honda durant sis Grans Premis, sense aconseguir-hi per\xc3\xb2 cap punt. Tampoc no n'aconsegu\xc3\xad cap dos anys m\xc3\xa9s tard, durant la temporada de 1995, en qu\xc3\xa8 disput\xc3\xa0 onze Grans Premis a la mateixa categoria amb una Aprilia._NEWLINE_Ja el 2002 compet\xc3\xad a la categoria MotoGP amb una Yamaha YZR500 de l'equip Antena 3 Yamaha d'Ant\xc3\xadn, aconseguint finalment quatre punts gr\xc3\xa0cies a dues classificacions entre els quinze primers.\n_START_SECTION_\nSupersport i Superbikes\n_START_PARAGRAPH_\nTingu\xc3\xa9 una carrera m\xc3\xa9s llarga i reeixida a les competicions de motocicletes derivades de les de s\xc3\xa8rie, com ara el Mundial de Superbikes i el de Supersport, havent-hi participat entre 1996 i 2007. _NEWLINE_Cap a finals de la temporada del 2007, anunci\xc3\xa0 la seva retirada de la competici\xc3\xb3 per tal de dedicar-se a la tasca de pilot de proves de Kawasaki, en particular per al desenvolupament de la versi\xc3\xb3 esportiva de la Kawasaki Ninja ZX-6R/RR. Justament amb aquest model retorn\xc3\xa0 espor\xc3\xa0dicament a la competici\xc3\xb3, prenent part en alguna cursa del Campionat del Jap\xc3\xb3 de Supersport durant el 2009."